มาชานลีชี้หุ้นแจ่ม3เดือนตปท.ซื้อกลับ
&#8220;ชาญ บูลกุล&#8221; มองการเมืองนิ่ง ทุนต่างประเทศกลับเข้าซื้อหุ้น 3 เดือน เกินกว่านั้นแกว่งตามปัญหายุโรป
20 ส.ค. 2554

“ชาญ บูลกุล” มองการเมืองนิ่ง ทุนต่างประเทศกลับเข้าซื้อหุ้น 3 เดือน เกินกว่านั้นแกว่งตามปัญหายุโรป
นายชาญ บูลกุล ประธานกรรมการบริหาร บริษัท บรุ๊คเคอร์ กรุ๊ป (BROOK) หรือรู้จักกันในนามของ “มาชานลี” เปิดเผยว่า ภายหลังไทยมีรัฐบาลเชื่อว่าเงินต่างชาติจะกลับเข้ามาซื้อหุ้นกลับจากที่ได้ขายสุทธิหลายหมื่นล้านบาทไปก่อนหน้านี้
“เชื่อว่าระยะสั้น 3 เดือนข้างหน้ายังสามารถลงทุนได้ เพราะรัฐบาลมีเสถียรภาพ ประกอบกับเงินบาทปรับตัวแข็งค่า แต่หลังจากนั้นหรือช่วง 6 เดือนข้างหน้า ประเมินได้ลำบาก ขึ้นอยู่กับเศรษฐกิจของกลุ่มประเทศยุโรป สหรัฐอเมริกาด้วย” นายชาญ กล่าว
ปัจจุบันบริษัทได้บริหารเงินลงทุนของนักลงทุนต่างชาติมูลค่ารวมกันกว่า 1,000 ล้านบาท โดยได้เข้าไปซื้อหุ้นไทยตั้งแต่ 2-3 วันก่อนที่จะมีการเลือกตั้ง วันที่ 3 ก.ค.ที่ผ่านมา โดยเลือกจากหุ้นที่อยู่ในดัชนี SET 50 เพราะมีขนาดใหญ่ แต่บริษัทยังไม่มีแผนจะขายหุ้น แม้ว่าราคาจะขยับขึ้นมาแล้วก็ตาม โดยปกติจะถือเงินสดในสัดส่วน 5-10%
ทั้งนี้ 6 เดือนที่ผ่านมา บริษัทสามารถบริหารเงินกองทุนให้กับลูกค้าจนมีผลตอบแทนสูงกว่าการเพิ่มขึ้นของอุตสาหกรรม 1-2%
เมื่อวันที่ 14 ก.ค.ที่ผ่านมา ดัชนีหุ้นปิดที่ระดับ 1,079.91 จุด บวก 2.51 จุด จากวันก่อน แต่ปรับตัวลง 10.37 จุด เมื่อเทียบกับวันที่ 4 ก.ค. ตลาดหุ้นไทยพุ่งกระฉูด 48.80 จุดหรือ 4.69% ปิดที่ระดับ 1,090.28 จุด ยินดีกับพรรคเพื่อไทยชนะด้วยคะแนนท่วมท้น